CELEX: 62021TN0130
Language: el
Date: 2021-03-02 00:00:00
Title: Υπόθεση T-130/21: Προσφυγή της 2ας Μαρτίου 2021 — CCPL κ.λπ. κατά Επιτροπής

26.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/25
            
         
      Προσφυγή της 2ας Μαρτίου 2021 — CCPL κ.λπ. κατά Επιτροπής
      (Υπόθεση T-130/21)
      (2021/C 148/35)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσες: CCPL — Consorzio Cooperative di Produzione e Lavoro SC (Reggio Emilia, Ιταλία), Coopbox Group SpA (Bibbiano, Ιταλία), Coopbox Eastern s.r.o. (Nové Mesto nad Váhom, Σλοβακία) (εκπρόσωποι: E. Cucchiara και E. Rocchi, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει το πρόστιμο που επιβλήθηκε στις προσφεύγουσες, ή
               
            
                  —
               
               
                  επικουρικώς, να μειώσει το ύψος του προστίμου και, σε κάθε περίπτωση
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η παρούσα προσφυγή βάλλει κατά την απόφασης της Ευρωπαϊκής Επιτροπής της 17ης Δεκεμβρίου 2020, C(2020) 8940 final, στην υπόθεση AT.39563 — Λιανική συσκευασία τροφίμων, με αντικείμενο παράβαση του άρθρου 101 της Συνθήκης για τη λειτουργία της Ευρωπαϊκής Ένωσης.
      Προς στήριξη της προσφυγής τους, οι προσφεύγουσες προβάλλουν τρεις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 23, παράγραφος 2, του κανονισμού (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (EE 2003, L 1, σ. 1).
                  
                              —
                           
                           
                              Προβάλλεται συναφώς ότι η αξία που ελήφθη υπόψη από την Επιτροπή για τον υπολογισμό του ορίου του 10 % που προβλέπεται στο άρθρο 23, παράγραφος 2, του κανονισμού (ΕΚ) 1/2003 είναι προδήλως εσφαλμένη, καθώς περιλαμβάνει το σύνολο του ποσού που τιμολογήθηκε από τον όμιλο CCPL, μολονότι η Επιτροπή δεν απέδειξε τη λεγόμενη parental liability της μητρικής εταιρίας του ομίλου.
                           
                        
            
                  2.
               
               
                  Με τον δεύτερο λόγο προβάλλεται παραβίαση των αρχών της αναλογικότητας και της ίσης μεταχείρισης κατά τον καθορισμό του συνολικού ύψους της κύρωσης.
                  
                              —
                           
                           
                              Προβάλλεται συναφώς ότι το πρόστιμο που επιβλήθηκε στις προσφεύγουσες είναι προδήλως και αδικαιολόγητα δυσανάλογο προς εκείνο που επιβλήθηκε στα λοιπά μέρη. Η αυτόματα εφαρμογή του ορίου του 10 % για κάθε μία από τις παραβάσεις αντιτίθεται στις αρχές της αναλογικότητας και της ίσης μεταχείρισης, καθώς και στις αρχές της εξατομίκευσης και διαβάθμισης των προστίμων.
                           
                        
            
                  3.
               
               
                  Με τον τρίτο λόγο προβάλλεται παράβαση εκ μέρους της Ευρωπαϊκής Επιτροπής της υποχρέωσης αιτιολόγησης που υπέχει βάσει του άρθρου 296 ΣΛΕΕ, καθόσον μόνον εν μέρει έλαβε υπόψη στοιχεία που προσκόμισε ο όμιλος CCPL σχετικά με την αδυναμία καταβολής του προστίμου.
                  
                              —
                           
                           
                              Επισημαίνεται συναφώς ότι η προσβαλλόμενη απόφαση, μολονότι αναγνωρίζει την κατάσταση ιδιαίτερα σοβαρής κρίσης που διέρχονται οι προσφεύγουσες, δεν την έλαβε προσηκόντως υπόψη για τη διαβάθμιση της κύρωσης.